Bagmænd tænker kun på penge

Danmark bør ligge på niveau med Sverige og Norge, når det kommer til straf for besiddelse af hash til videresalg, mener Dansk Folkeparti.

Højere straf vil ifølge retsordføreren få hærdede kriminelle og bander til at skrue ned for indsmuglingen af hash, fordi det vil blive sværere for dem at køre hash-forretningen i Danmark.

Ifølge Københavns Politi er der organiseret hashhandel to steder i hovedstaden - omkring Pusher Street på Christiania (på foto) og ved Jægersborggade på Nørrebro. (Foto: liselotte sabroe © Scanpix)

- Vi skal op på niveau, så det har en afskrækkende effekt at indsmugle hash i Danmark, siger Peter Skaarup.

Læs også : Overlæge: Det er senmiddelalderligt at tro at straf får unge til at stoppe med at ryge hash

Hvorfor tror du netop, at højere straffe er løsningen på det her problem?

- De mennesker, der opererer inden for miljøet, er ikke påvirkede af hash eller narko. De er påvirkede af en eneste ting, og det handler om at tjene flest muligt penge, lyder det fra Peter Skaarup.

I regeringspartiet Venstre er retsordfører Preben Bang Henriksen med på at hæve straffen.

- Jamen jeg kan kun sige, at vi skal op på et niveau, der har en vis afskrækkende element over for de her elementer, siger han.

Dansk Folkepartis retsordfører, Peter Skaarup, kræver samme straf for besiddelse af hash til videresalg, som bruges i Sverige og Norge. (Foto: Henning Bagger © Scanpix)

Dyrt at sætte straffen op

Af Justitsministeriets undersøgelse fremgår det, at det vil koste mange millioner, hvis straffen for besiddelse af hash til videresalg bliver fordoblet.

Hvert år vil det betyde ekstraudgifter i omegnen af 200-300 millioner kroner i forbindelse med, at folk sidder fængslet i længere tid.

Samtidig vil der være behov for at etablere nye fængselspladser, og det kan komme til at koste mellem 800 millioner til 1,5 milliarder kroner at få flere pladser i fængslerne.

Læs også : Socialdemokratisk toppolitiker: Afkriminaliser og lad staten stå for hashhandlen

Men på trods af det er Dansk Folkepartis retsordfører overbevist om, at pengene er givet godt ud på længere sigt.

- Jeg er parat på kort sigt til at bruge nogle penge på det, for jeg mener faktisk, at de tjener sig ind på lang sigt ved, at de hærdede kriminelle er i fængsel og ikke kan lave ny kriminalitet, siger Peter Skaarup.

Fængselsforbundet afviser

Fængselsforbundet er fagforbund for fængselsbetjentene og står for det daglige arbejde med at holde øje med fanger i de danske fængsler.

Her falder forslaget om højere straf ikke i god jord.

- Lige nu vil det virke forholdsvis tåbeligt at fordoble straffen, da vi hverken har mandskab eller kapacitet til at håndtere det, siger Fængselsforbundets formand, Kim Østerbye.

Læs også : Lukkede fængsler presses voldsomt af rocker- og bandemedlemmer

Kim Østerbye, formand for Fængselsforbundet. (Foto: ASGER LADEFOGED © Scanpix)

Der er ifølge Fængselsforbundet simpelthen ikke personale nok til at tage sig af fangerne, hvis de skal sidde længere tid i fængsel.

- Vi har et meget alvorligt rekrutteringsproblem i Kriminalforsorgen. Aktuelt mangler vi cirka 300 betjente bare for at løfte de opgaver, vi har på nuværende tidspunkt, siger han.

Og der kan ikke bare ansættes flere fængselsbetjente. For lønnen og arbejdsmiljøet er for dårligt, mener Fængselsforbundets formand, der også er usikker på, om strengere straffe virker.

- Som udgangspunkt er jeg ikke nødvendigvis fortaler for højere straffe, fordi det i sig selv ikke hjælper noget, tilføjer han.

Vent på resultater af politiets indsats

Det var et samråd med justitsminister Søren Pape Poulsen (K) tilbage i januar, der affødte undersøgelsen om strafniveauerne.

Justitsminister Søren Pape Poulsen (K). (Foto: Sofie Mathiassen © Scanpix)

Læs også : OVERBLIK Det mener partierne om legalisering af hash

Her sagde justitsministeren, at han var klar til at tage en snak om strafniveauet, men han ville først se flere resultater af politiets indsats mod den organiserede hashhandel på Christiania i København.

- Umiddelbart synes jeg, at det er mest interessant at se, hvordan de seneste redskaber mod den organiserede hashhandel virker, og på den baggrund må vi så vurdere, om strafniveauet er passende, lød det dengang fra ministeren.

Politiets nye redskaber dækker blandt andet over målrettede politiaktioner, brugen af droner på Christiania og den konstante fjernelse af boder fra Pusher Street.